Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom

Sp. zn. : 2 Pv 66/13/6613	Žiar nad Hronom, 31.1.2013
EEČ : 2-52-17-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
	ako zákonný otec maloletého XXXXX, nar. XXXXX,  hoci bol  rozsudkom Okresného súdu Žiar nad Hronom sp. zn. 10P 177/2010 zaviazaný  prispievať na jeho výživu  sumou 50 € mesačne k rukám matky XXXXX, bytom XXXXX 142, okres Žiar nad Hronom, pričom výška výživného mu bola  znížená od februára 2012 do septembra 2012 mesačne  na sumu rovnajúcu sa 30 % zo životného minima, pretože z objektívnych príčin nemohol platiť výživné vo výške ako to určil súd, od 01. januára 2012 do 31. decembra 2012 túto povinnosť bezdôvodne neplnil v  požadovanej výške a poukazoval výživné po 10 € mesačne,  čím zapríčinil dlh na výživnom vo výške 259,09 €.
lebo zanikla trestnosť činu
Odôvodnenie:
	Poverená policajtka Obvodného oddelenia PZ Žiar nad Hronom uznesením ČVS:ORP-1296/ZH-ZH-2012 zo dňa 06.01.2013 začala trestné stíhanie a vzniesla obvinenie XXXXX za prečin zanedbania povinnej výživy podľa § 207 ods.1 Trestného zákona na tom skutkovom základe, že ako zákonný otec maloletého XXXXX, nar. XXXXX,  hoci bol  rozsudkom Okresného súdu Žiar nad Hronom sp. zn. 10P 177/2010 zaviazaný  prispievať na jeho výživu  sumou 50 € mesačne k rukám matky XXXXX, bytom XXXXX 142, okres Žiar nad Hronom, pričom výška výživného mu bola  znížená od februára 2012 do septembra 2012 mesačne  na sumu rovnajúcu sa 30 % zo životného minima, pretože z objektívnych príčin nemohol platiť výživné vo výške ako to určil súd, od 01. januára 2012 do 31. decembra 2012 túto povinnosť bezdôvodne neplnil v  požadovanej výške a poukazoval výživné po 10 € mesačne,  čím zapríčinil dlh na výživnom vo výške 259,09 €.

	XXXXX vo svojej výpovedi uviedol, že si je vedomý dlhu na výživnom a krátko po začatí trestného stíhania dňa 11.01.2013 poukázal časť dlhu 100 € k rukám matky XXXXX z toho 40 € ako doplatok za november 2012, 10 € ako doplatok za december 2012 a 50 € ako bežné výživné za január 2013. Dlh na výživnom mu ostal od januára 2012 do októbra 2012 vo výške 209,90 €. Dňa 17.01.2013 obv. XXXXX poukázal na účet matky XXXXX sumu 209,90 €, čím uhradil celý dlh na výživnom za predchádzajúce obdobie. Svedkyňa a poškodená XXXXX vo svojej výpovedi potvrdila, že uvedené sumy prevzala a v súčasnej dobe obvinený nemá žiadny dlh na výživnom. Pri výchove dieťaťa jej pomáhajú rodičia a o syna Mateja je riadne postarané, je schopná mu zabezpečiť všetky základné životné potreby.

	Podľa § 86 písm. a) Trestného zákona trestnosť trestného činu zaniká aj vtedy, ak ide o trestný čin, zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Vzhľadom k tomu, že obv. XXXXX dodatočne splnil svoju povinnosť, uhradil dlh v plnej výške a jeho čin nemal trvalo nepriaznivé následky, zanikla trestnosť činu, preto bolo potrebné zastaviť trestné stíhanie, ktoré sa proti nemu viedlo.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Reptišová
prokurátorka